Maruv

Hanna Korsun (ukrainsk: Ганна Корсун – Hanna Korsun, russisk: А́нна Бори́совна Ко́рсун – Anna Borisovna Korsun; født 15. februar 1991 i Pavlohrad i Ukraina) er en ukrainsk sanger, låtskriver og musikkprodusent. Hun er best kjent under artistnavnet Maruv – stilisert som MARUV. Hun bor og jobber i hovedstaden Kyiv. I februar 2019 vant hun den ukrainske sangkonkurransen Vidbir med låten «Siren Song», og vant dermed retten til å representere Ukraina i Eurovision Song Contest 2019. Etter seieren kunngjorde imidlertid den ukrainske kringkasteren UA:PBC at de ikke ville la Maruv representere landet i Eurovision Song Contest, og fire dager etter trakk Ukraina seg fra konkurransen.

Bakgrunn
Korsun ble født i Pavlohrad i Dnipropetrovsk oblast i Ukraina. Allerede fra skolealder studerte hun musikk og dans, men senere studerte hun teknologi ved Kharkivs polytekniske institutt. Hun ble uteksaminert fra skolen i 2014 og deltok senere i den ukrainske sangkonkurransen Landets stemme. Hun ble også med i bandet Pringlez.

I 2017 skiftet bandet navn til MARUV. Som en del av endringen, besluttet bandmedlemmene å endre hele musikkonseptet sitt. De la bort pop-rocken og satset i stedet på elektronika og moderne musikksjangre. I mai 2017 ga bandet ut debutplaten Stories med syv sanger på ukrainsk, russisk og engelsk.

Samme år møtte Korsun gitaristen og DJ-en Mikhail Busin, kjent under artistnavnet BOOSIN. De to etablerte platemerket Zori Sound og startet å jobbe sammen musikalsk under navnet MARUV & BOOSIN. Blant annet skrev de sanger for flere ukrainske artister og ga ut sangene «Spini» og «Drunk Groove» sent i 2017. Blant annet opptrådte duoen under åpningsseremonien til VM i fotball i Moskva i juni 2018. Samme sommer slapp de singelen «Focus on Me», den andre singelen fra albumet Black Water, utgitt 28. september 2018.

I februar 2019 deltok Maruv i Vidbir, Ukrainas uttak til Eurovision Song Contest på den offentlige tv-kanalen Persjyj og den kommersielle tv-kanalen STB. Hun vant med sangen «Siren Song» og vant dermed retten til å representere Ukraina i Eurovision Song Contest 2019 i Tel Aviv i Israel. Etter seieren sådde imidlertid kringkasteren UA:PBC tvil om Maruv skulle få representere landet i Israel. Dette skyldes at Maruv har hatt en rekke konserter og opptredener i Russland, et land Ukraina har vært i langvarig konflikt med. Kringkasteren krevde at artisten skrev under en kontrakt som blant annet forbød henne å opptre i Russland, overdra sangrettighetene til et annet plateselskap og dekke alle deltakerkostnadene selv. Maruv nektet å underskrive avtalen, og to dager etter finalen kunngjorde UA:PBC at Maruv ikke skulle få representere Ukraina i Eurovision Song Contest. Da de andre finalistene heller ikke ønsket å skrive under, valgte kringkasteren til slutt å trekke seg fra Eurovision Song Contest 2019.

Privatliv 
Korsun er gift med den ukrainske plateprodusenten og manageren Oleksandr Korsun.

Diskografi

Studioalbum 
Stories (2017)
Black Water (2018)

EP-er 

 Hellcat Story (2019)
 Fatality (2020) (som Sjlakoblotsjina)

Singler

I samarbeid
For You (med Faruk Sabanci) (2018)

Referanser

Eksterne lenker 
 
 
 
 

Personer fra Pavlohrad rajon i Dnipropetrovsk oblast
Ukrainere
Ukrainske sangere